Document ID: 32014R1119

KOMISIJAS REGULA (ES) Nr. 1119/2014
(2014. gada 16. oktobris),
ar ko groza Eiropas Parlamenta un Padomes Regulas (EK) Nr. 396/2005 III pielikumu attiecībā uz benzalkonija hlorīda un didecildimetilamonija hlorīda maksimālajiem atlieku līmeņiem konkrētos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 16. panta 1. punkta a) apakšpunktu,
tā kā:
(1)
Līdz šim nav noteikti konkrēti benzalkonija hlorīda (BAC) un didecildimetilamonija hlorīda (DDAC) maksimālie atlieku līmeņi (MAL) un minētās vielas nav iekļautas Regulas (EK) Nr. 396/2005 IV pielikumā.
(2)
BAC nav saskaņā ar Eiropas Parlamenta un Padomes Regulu (EK) Nr. 1107/2009 (2) apstiprināta darbīgā viela izmantošanai augu aizsardzības līdzekļos. DDAC tika apstiprināts kā darbīgā viela izmantošanai dekoratīviem augiem paredzētos aizsardzības līdzekļos, bet pēc apstiprinājuma atsaukšanas visas tādu augu aizsardzības līdzekļu atļaujas, kuri satur DDAC, tika atceltas (3). Abas vielas izmanto kā biocīdus dezinfekcijai. To lietošanas rezultātā pārtikā var rasties nosakāmas atliekvielas.
(3)
Komisija no dalībvalstīm un nozares uzņēmējiem saņēma informāciju, kas liecināja, ka BAC un DDAC klātbūtne konkrētos produktos vai uz tiem rada atliekas, kuru līmenis pārsniedz sākotnējo MAL 0,01 mg/kg, kas noteikts Regulā (EK) Nr. 396/2005.
(4)
Eiropas Pārtikas nekaitīguma iestāde (turpmāk “Iestāde”) 2012. un 2013. gadā vāca uzraudzības datus, lai izpētītu BAC un DDAC klātbūtni pārtikā. Datus sagatavoja dalībvalstis un pārtikas apritē iesaistītie uzņēmēji un tie liecināja, ka minēto vielu klātbūtnes līmenis atšķiras atkarībā no avota un produkta un ka dažreiz to klātbūtnes līmeņi pārsniedz sākotnējo MAL 0,01 mg/kg. Ar šiem konstatējumiem nenoliedzami tiek pierādīta BAC un DDAC klātbūtne konkrētos produktos vai uz tiem.
(5)
Iestāde iesniedza tehnisko ziņojumu ar savākto datu statistisku izvērtējumu (4). Tajā tika vērtēts, vai saistībā ar minēto vielu izmantošanu biocīdos produktos Komisijas dienestu ierosinātie pagaidu MAL pietiekami aizsargā patērētājus attiecībā uz to iespējamu eksponētību atliekvielām, un sniedza pamatotu atzinumu par ierosinātajiem MAL (5). Iestāde nosūtīja ziņojumu un atzinumu Komisijai un dalībvalstīm un to publiskoja.
(6)
Iestāde pamatotajā atzinumā secināja, ka sakarā ar ierobežotu informācijas pieejamību riska novērtējumu ietekmēja liels skaits neskaidrību un ka ierosinātie pagaidu MAL varētu pietiekami aizsargāt patērētājus. Iestāde ņēma vērā novērtējumu par BAC un DDAC ietekmi uz veselību, ko veica Vācijas Bundesinstitut für Risikobewertung (BfR) (6) (7). Ne eksponētība šīm vielām dzīves laikā, uzņemot tās ar visiem pārtikas produktiem, kas varētu tās saturēt, ne īslaicīga eksponētība, lielā daudzumā patērējot attiecīgo laukkopības produktu, neliecina par risku pārsniegt pieļaujamo dienas devu (ADI) vai akūto standartdevu (ARfD). Iestāde ierosināja mainīt BAC atlieku definīciju.
(7)
Ir lietderīgi noteikt BAC un DDAC pagaidu MAL, pamatojoties uz pieejamajiem uzraudzības datiem un Iestādes pamatoto atzinumu. Piecu gadu laikā minētie pagaidu MAL būtu jāpārskata, izvērtējot jaunus pieejamos datus un informāciju.
(8)
Balstoties uz Iestādes pamatoto atzinumu un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.
(9)
Tāpēc būtu attiecīgi jāgroza Regula (EK) Nr. 396/2005.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 396/2005 III pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 16. oktobrī

Labels: 1
17
0
3
6